Jurnalistul Cristian Tudor Popescu îi critică pe președinții PSD și ALDE, Liviu Dragnea și Călin Popescu Tăriceanu, pentru că au negociat cu UDMR ca ziua de 15 martie să devină sărbătoarea comunităţii maghiare din România și să fie zi liberă. „Nu vând Transilvania, vând România”, spune jurnalistul despre cei Liviu Dragnea și partidul pe care îl conduce, amintind că PSD a câștigat alegerile tocmai cu un discurs împotriva străinilor – a multinaționalelor și a „ungurului Soros”.

Cristian Tudor Popescu:

Faptul că UDMR nu mai negociază când îi sunt respinse cererile e firesc. UDMR luptă pentru comunitatea maghiară din România. Ce fac domnii Dragnea și Tăriceanu este buimăcitor și incredibil în primul rând în ochii celor care i-au votat.

Care a fost principalul cal de bătaie al PSD în campanie? Noi apărăm țara de străini, de multinaționale, de Bruxelles și de ungurul Soros, care vrea să vândă România. Ungurul Soros, pe care nu l-a văzut nimeni la față, care nu are afaceri în România care e o fantomă. În România a fost suficient pentru ca oamenii ăștia să voteze PSD ca pe un partid apărător de țară.

Ce fac acum Dragnea și PSD-ul său? Spunea că nu vând Transilvania. E adevărat nu vând Transilvania, vând România, pentru că 15 martie nu e doar o zi a unei minorități. 15 martie reprezintă umilirea, discriminarea, discreditarea, atacarea și uciderea românilor de către maghiari, după ce s-a încercat forțat alipirea la Ungaria a Ardealului, fără ca națiunea română a Ardealului, cea mai numeroasă, să fie consultată, tratarea românilor ca o rasă inferioară de către maghiari și încercarea de a-și menține controlul alipind Transilvania la Ungaria.

N-au decât să sărbătorească ce doresc maghiarii din România, lucrul acesta este îngăduit. În clipa în care ea este oficializată de statul român, 15 martie este trecută pe același plan cu 1 decembrie, sărbătoarea națională a României. Cum poți să faci așa ceva?

Înte-adevăr, nu vinde Ardealul. Avea de gând să vândă România, în mod simbolic și dureros, prin acest troc cu maghiarii.

Indivizi ca Dragnea și Tăriceanu nu au nimic sfânt, nu cred nici în ce-au spus în canpania electorală, nici în acest troc murdar cu UDMR, nu cred în nimic. Dacă ar putea să vândă România străinilor, cu condiția ca străinii să-i pună pe ei vătafi peste România. Pentru ce au făcut-o? Ca să rămână la putere într-un guvern vremelnic.

Sper ca în sfârșit acest lucru să fie receptat în toată hidoșenia lui.

Domnii Dragnea și Tăriceanu au vrut să-i descurajeze pe eventualii defectori din tabăra lor prin aceste negocieri cu UDMR. Nu puteau să compenseze voturile masive ale UDMR. În clipa în care UDMR iese din combinație, Dragnea și Tăriceanu au o problemă, nu mai e atât de sigură votatea masivă a moțiunii.